โรงแรมคาดครึ่งหลังดีกว่าครึ่งปีแรก
ธุรกิจโรงแรมแนวโน้มโตดีหลังนักท่องเที่ยวฟื้น EWR ลั่นปีนี้กำไรสุทธิจะโตมากกว่า 20% ส่วน MINT กำไรสูงประวัติการณ์อีกครั้ง
17 ส.ค. 2555

ธุรกิจโรงแรมแนวโน้มโตดีหลังนักท่องเที่ยวฟื้น EWR ลั่นปีนี้กำไรสุทธิจะโตมากกว่า 20% ส่วน MINT กำไรสูงประวัติการณ์อีกครั้ง
นายไกรลักขณ์ อัศวฉัตรโรจน์ รองกรรมการผู้จัดการและประธานเจ้าหน้าที่ฝ่ายบริหาร บริษัท ดิ เอราวัณ กรุ๊ป (ERW) เปิดเผยว่า ผลดำเนินงานปีนี้ จะกลับพลิกฟื้นเป็นบวกและอัตราการเติบโตของกำไรสุทธิจะโตมากกว่ารายได้ที่ตั้งเป้าไว้จะโต 20% จากปีก่อนที่มีรายได้ 4,487 ล้านบาท เพราะนักท่องเที่ยวกลับเข้ามาและปีนี้จำนวนนักท่องเที่ยวน่าจะอยู่ที่ 20 ล้านบาท และบริษัทมีการควบคุมต้นทุนบริหารด้วย
สำหรับอัตราการเข้าพักน่าจะอยู่ที่ 78% จากปีก่อนอยู่ที่ 69% และครึ่งปีแรกอยู่ที่ 75% ขณะที่รายได้ต่อห้องพักเฉลี่ยก็ปรับขึ้น 14% เป็น 1,850 บาท เดิม 1,625 บาท 
นอกจากนี้ บริษัทอยู่ระหว่างการเจรจาขายโรงแรม 1 แห่ง คาดว่าขายได้ภายในปี 2556 และจะเข้าไปรับบริหารโรงแรมระดับ 3-4 ดาว 4-5 แห่ง เพราะได้อัตรากำไร (มาร์จิน) ดี 
นายชัยพัฒน์ ไพฑูรย์ รองประธานฝ่ายกลยุทธ์ บริษัท ไมเนอร์ อินเตอร์เนชั่นแนล (MINT) กล่าวว่า ปีนี้กำไรสุทธิจะสูงขึ้นเป็นประวัติการณ์อีกครั้งหลังจากปีก่อนทำได้ 2,880 ล้านบาท และครึ่งปีแรกทำได้1,639 ล้านบาท เนื่องจากอุตสาหกรรมโรงแรมก็ได้รับการตอบรับที่ดีจากปริมาณนักท่องเที่ยวที่เพิ่มขึ้น โดยทั้งปีคาดว่าจะเติบโต 8% 
สำหรับธุรกิจอาหารก็คาดว่าจะเติบโตจากปีก่อนเช่นเดียวกัน เพราะได้รับปัจจัยจากการบริโภคภายในประเทศที่ดีขึ้นตามอัตราการเติบโตขอเศรษฐกิจ พร้อมกับการขยายสาขาที่มากขึ้น 
“ปีก่อนแม้เจอปัญหาน้ำท่วมแต่บริษัทยังเติบโตได้ถึง 133% เพราะโรงแรมไม่ได้รับผลกระทบ ขณะที่อาหารก็ได้อานิสงส์จากประเภทเดลิเวอรีที่เติบโตสูง แต่ปีนี้สถานการณ์ทุกอย่างเป็นปกติบริษัทก็น่ามีผลประกอบการที่ดีกว่าปีก่อน”
อย่างไรก็ดี มองว่าครึ่งปีหลังกำไรจะเติบโตในทิศทางเดียวกัน หรือมากกว่าครึ่งปีแรกที่เติบโตถึง 49% โดย 7 เดือน อัตราการเข้าพักอยู่ที่ 70% ซึ่งดีกว่าช่วงเดียวกันของปีก่อน 58% และแนวโน้มราคาครึ่งปีหลังจะขึ้นได้ 5% ขณะนี้รายได้เฉลี่ยต่อห้องพักได้ปรับขึ้นเป็นห้องละ 3,900 บาท จากช่วงเดียวกันปีก่อนที่ 3,300 บาท
ทั้งนี้ ในระยะเวลา 5 ปี (2555-2559) บริษัทยังคงเตรียมงบการลงทุนไว้ 1-1.2 หมื่นล้านบาท เพื่อซื้อกิจการโดยเฉพาะ มากกว่างบปกติที่ต่อปีจะลงทุน 3,000-,4000 ล้านบาท ใน 5 ปีข้างหน้าตั้งเป้าเติบโตกำไรสุทธิต่อปีที่ 15-20%